FI Euroopan unionin virallinen lehti L 139/1

KOMISSION TÄYTÄNTÖÖNPANOASETUS (EU) 2015/864,

annettu 4 päivänä kesäkuuta 2015,

kemikaalien rekisteröinnistä, arvioinnista, lupamenettelyistä ja rajoituksista (REACH) annettuun Euroopan parlamentin ja neuvoston asetukseen (EY) N:o 1907/2006 perustuvista Euroopan kemikaalivirastolle suoritettavista maksuista annetun asetuksen (EY) N:o 340/2008 muuttamisesta

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon kemikaalien rekisteröinnistä, arvioinnista, lupamenettelyistä ja rajoituksista (REACH), Euroopan kemikaaliviraston perustamisesta, direktiivin 1999/45/EY muuttamisesta sekä neuvoston asetuksen (ETY) N:o 793/93, komission asetuksen (EY) N:o 1488/94, neuvoston direktiivin 76/769/ETY ja komission direktiivien 91/155/ETY, 93/67/ETY, 93/105/EY ja 2000/21/EY kumoamisesta 18 päivänä joulukuuta 2006 annetun Euroopan parlamentin ja neuvoston asetuksen (EY) N:o 1907/2006 (1) ja erityisesti sen 74 artiklan 1 kohdan ja 132 artiklan,

sekä katsoo seuraavaa:

(1) Komission asetuksen (EY) N:o 340/2008 (2) 22 artiklan 1 kohdan mukaan kyseisessä asetuksessa säädettyjä maksuja tarkistetaan vuosittain Eurostatin neuvoston asetuksen (EY) N:o 2494/95 (3) mukaisesti julkaiseman Euroopan kuluttajahintaindeksillä mitatun inflaatioasteen perusteella.

(2) Vuonna 2014 toteutetun vuosittaisen tarkistuksen seurauksena kyseisiä maksuja olisi mukautettava Eurostatin julkaiseman keskimääräisen vuotuisen inflaatioasteen (1,5 prosenttia vuonna 2013) mukaisesti.

(3) Maksujen mukautuksen määrä asetetaan sellaiselle tasolle, että kyseisistä maksuista sekä asetuksen (EY) N:o 1907/2006 96 artiklan 1 kohdan mukaisista muista kemikaaliviraston tulolähteistä saatavat tulot ovat yhdessä riittävät kattamaan tuotettujen palvelujen kustannukset.

(4) Kemikaaliviraston hallintoneuvoston olisi sille asetuksessa (EY) N:o 1907/2006 annetun toimivallan mukaisesti jatkettava kemikaaliviraston tehokkuuden parantamiseksi noudattamien käytäntöjen seurantaa sen varmistamiseksi, että käytetyillä resursseilla saataisiin parhaat mahdolliset tulokset. Komissio ottaa huomioon hallintoneuvoston lausunnon tarkistaessaan seuraavan kerran kemikaaliviraston maksuja komission asetuksen (EY) N:o 340/2008 22 artiklan 1 kohdan mukaisesti.

(5) Sen vuoksi asetusta (EY) N:o 340/2008 olisi muutettava.

(6) Oikeusvarmuuteen liittyvistä syistä tätä asetusta ei tulisi soveltaa vaatimustenmukaisiin tietojen toimittamisiin, joiden käsittely on kesken tämän asetuksen voimaantulopäivänä.

(7) Tässä asetuksessa säädetyt toimenpiteet ovat asetuksen (EY) N:o 1907/2006 133 artiklalla perustetun komitean lausunnon mukaiset,

ON HYVÄKSYNYT TÄMÄN ASETUKSEN:

1 artikla

Korvataan asetuksen (EY) N:o 340/2008 liitteet I–VIII tämän asetuksen liitteellä.

2 artikla

Tätä asetusta ei sovelleta vaatimustenmukaisiin tietojen toimittamisiin, joiden käsittely on kesken tämän asetuksen voimaantulopäivänä.

3 artikla

Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 4 päivänä kesäkuuta 2015. Komission puolesta Puheenjohtaja Jean-Claude JUNCKER

(1) EUVL L 396, 30.12.2006, s. 1.

(2) Komission asetus (EY) N:o 340/2008, annettu 16 päivänä huhtikuuta 2008, kemikaalien rekisteröinnistä, arvioinnista, lupamenettelyistä ja rajoituksista (REACH) annettuun Euroopan parlamentin ja neuvoston asetukseen (EY) N:o 1907/2006 perustuvista Euroopan kemikaalivirastolle suoritettavista maksuista (EUVL L 107, 17.4.2008, s. 6).

(3) Neuvoston asetus (EY) N:o 2494/95, annettu 23 päivänä lokakuuta 1995, yhdenmukaistetuista kuluttajahintaindekseistä (EYVL L 257, 27.10.1995, s. 1).